Vruntlike grot thovoren ghescrevenen, wes ich godes formach. Witlic do ich juwer erborenheit, dat ich juwen brief wol vornomen hebbe, als umme de ij scepe, de daer ghenomen sint myt Nogordeschen gode unde juwe borgar unde koplude daerop ghevangen sint. Item als umme de ghene, de daer scolden hofetlude fore sin, dat wet Got, dat dat is my unwitlic, wo et daerumme si, unde is my leit. Wo ich dat andars keren kunde unde is dat sake, dat ich eder enych, de daer don unde laten willen umme mynen wille, konen se oferkomen unde bekrachten, ich wel daerbi doen, dat ghi my danken scolen, unde als ich van juwe erbarichheit hebben wolde, oft dat also myt my belegen were tegen ju. Blifet gesunt myt Gode unde ghebidet to my als to juwen vrunt. Ghescrefen to Abo, under myn inghesegele. Nys Ericson, foget op Abo.